Cappelen
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Cappelen er en norsk slekt som har navn etter Cappeln nær Wildeshausen i Nord-Tyskland. Den føres tilbake til Dietrich von Cappelen (død ca. 1630), som var borgermester i Wildeshausen sørvest for Bremen. Slekten kom til Norge med hans sønn Johan von Cappelen (1627–1688), som ble fogd i Lier. Slektens hovedgrener utgår fra dennes sønner Johan von Cappelen (1658–1698), fogd i Lier og Eiker, Gabriel von Cappelen (1674–1758), trelasthandler på Bragernes og eier av Fossesholm i Eiker, og Ulrik Fredrik von Cappelen (1668–1722), trelasthandler i Skien.
Slekt etter Johan von Cappelen (1658–1698) Fra Johan von Cappelen stammer blant andre arkitekt Per Cappelen (1921–78), gift med arkitekt Molle Cappelen (1922–1986). Slekt etter Ulrik Fredrik von Cappelen (1668–1722) U. F. von Cappelen var far til Didrik von Cappelen (1699–1768), også trelasthandler i Skien, som igjen var far til Diderik von Cappelen (1734–1794) og proprietær Michael von Cappelen (død 1804). Førstnevnte var far til eidsvollsmannen, skipsreder og brukseier i Skien Diderik von Cappelen (1761–1828), Peder von Cappelen (1763–1837), jernverkseier på Eidsfoss og Kongsberg, og Ulrik Fredrik von Cappelen (1770–1820), kjøpmann i Porsgrunn. Fra Michael von Cappelen stammer blant andre musikeren Christian Cappelen (1845–1916).Eidsvollsmannen Diderik von Cappelen eide blant annet Mela i Gjerpen og Gimsøy kloster, og var far til jernverkseier Diderik von Cappelen (1795–1866) og godseier Hans Blom Cappelen (1803–1846). Førstnevnte, som var far til blant andre maleren Herman August Cappelen (1827–1852), ble eier av Ulefos Jernværk med gården Holla (Holden) i Nome. Eiendommen er fremdeles i slektens besittelse (se Cappelen-gruppen).Hans Blom Cappelen ble eier av Gimsøy kloster, og var far til godseier, stortingsmann Didrik Cappelen (1836–1914) og banksjef Hans Blom Cappelen (1842–1924). Førstnevnte var farfar til Didrik Cappelen (1900–1970), sorenskriver i Skien, stortingsmann for Telemark, og til Hans Cappelen (1903–1979), direktør i Norsk A/S Philips. Banksjef Hans Blom Cappelen var farfar til blant andre ambassadør Johan Zeier Cappelen (1913–2007) og byrettsjustitiarius, tidligere statsråd Andreas Zeier Cappelen (1915–2008). Sistnevntes sønn er forskningsdirektør i Statistisk Sentralbyrå Ådne Cappelen (født 1950).U. F. von Cappelen (1770–1820) var far til forlagsbokhandler Jørgen Wright Cappelen (1805–1878). Fra ham stammer blant andre forfatteren Peder Wright Cappelen (1931–1992). Les mer i Store norske leksikon Cappelen-gruppen Cappelen Damm Ulefos Jernværk Holla gård Fossesholm norsk jordeiendomshistorie Litteratur Steffens, Haagen Krog: Norske Slægter 1912, 1911  Thomle, E.A.: Familien (von) Cappelen i Norge og Danmark, 1896